གཡུང་དྲུང་བོན་ནི་བོད་རང་གི་ས་གནས་སུ་བྱུང་བའི་ཆོས་ལུགས་ཤིག་ཡིན་པ་བསྙོན་མེད་ཡིན་ཏེ།༼མདོ་འདུས༽ལས་འོལ་མོ་ལུང་རིང་གི་ངོས་འཛིན་ཐད་འཛམ་བུ་གླིང་གི་ནུབ་བྱང་དང་།གངས་ཏི་སེའི་དྲུང་།ཆུ་བོ་ཆེན་པོ་བཞི་འདུས་ཀྱི་མགོམཚོ་མ་ཕམ་གྱི་འགྲམ་ཞེས་འབྱུང་བ་ནི་གནད་དམ་པ་ཡིན།འཛམ་བུ་གླིང་གི་ནུབ་བྱང་ན་ཞེས་པ།༼གཏམ་རྒྱུད་གསེར་ཐང༽དུ་རྒྱལ་བོ་མྱ་ངན་མེད་ཙམ་གྱི་དུས་ན་ད་ལྟའི་རྒྱ་གར་ཡོངས་སུ་རྫོགས་པ་བྱང་གི་ཕྱོགས་ཆ་དང་བཅས་པར་འདི་ལ་ཛམྦུ་དི་ཞེས་དང་།ཡང་སིང་ག་ལ་པའི་ཡུལ་མི་བྱིངས་རྣམས་ད་དུང་ཡང་རྒྱ་གར་ལ་འཛམ་བུ་གླིང་དུ་འབོད་ཅིང་།བོད་དང་རྒྱ་སོགས་དེའི་ཁོངས་མིན་པར་བྱེད་ཅེས་པས།འོལ་མོང་ལུང་རིང་དེ་དེང་གི་རྒྱ་གར་ནུབ་བྱང་གི་མངའ་རིས་ས་ཁུལ་དུ་ཁེལ་འདུག་པ་དང་།མཚོ་མ་ཕམ་དང་ཆུ་བཞི།གངས་ཏི་སེ་སོགས་ལ་བློ་གཟུ་བོས་དཔྱད་ན་ནི་འོལ་མོ་ལུང་རིང་དེ་མི་མངོན་དབྱིངས་ཤིག་ཏུ་མི་འདུག་སྙམ།